DRT ส่งซิก Q3 โตต่อ รับดีมานด์ลูกค้าอสังหาฯ หวังรักษากำไรขั้นต้นปีนี้ 29%
DRT ส่งซิกไตรมาส 3/65 โตต่อเนื่องแม้เป็นช่วงโลว์ซีซั่น รับดีมานด์ลูกค้าโครงการอสังหาริมทรัพย์ เดินหน้าเปิดสาขาใหม่ หวังรักษากำไรขั้นต้นปีนี้ 27-29%
DRT ส่งซิกไตรมาส 3/65 โตต่อเนื่องแม้เป็นช่วงโลว์ซีซั่น รับดีมานด์โครงการอสังหาริมทรัพย์ เดินหน้าเปิดสาขาใหม่ หวังรักษากำไรขั้นต้นปีนี้ 27-29%
15 ก.ย. 2565

นายสาธิต สุดบรรทัด ประธานเจ้าหน้าที่บริหาร บริษัท ผลิตภัณฑ์ตราเพชร จำกัด (มหาชน) หรือ DRT กล่าวถึงแนวโน้มการดำเนินงานในไตรมาส 3/2565 ว่าแม้เป็นช่วงโลว์ซีซั่น แต่บริษัทมั่นใจว่าจะผลักดันยอดขายเป็นไปตามเป้าหมายจากความแข็งแกร่งของแบรนด์สินค้า “ตราเพชร” ที่เป็นผู้นำตลาดและคุณภาพผลิตภัณฑ์เป็นที่ยอมรับของผู้บริโภค โดยรักษาการเดินเครื่องจักรอยู่ในเกณฑ์ที่ดีทำให้ต้นทุนต่อหน่วยต่ำ เพื่อสนับสนุนขีดความสามารถการแข่งขันในการทำตลาดและตอบสนองความต้องการลูกค้าในทุกช่องทางจำหน่าย
“การทำตลาดในช่วงที่เหลือของปีนี้ เราจะนำความแข็งแกร่งของ DRT ทั้งช่องทางจำหน่ายที่หลากหลายและประสิทธิภาพการผลิตสินค้าเพื่อป้อนความต้องการของลูกค้า โดยเฉพาะลูกค้าโครงการที่มีความต้องการสินค้าเข้ามาอย่างต่อเนื่อง” นายสาธิต กล่าว 
สำหรับแนวโน้มตลาดวัสดุก่อสร้างปลายปีนี้มีความคึกคัก จากความต้องการสินค้าที่เพิ่มขึ้นทั้งช่องทางจำหน่ายห้างค้าปลีกวัสดุก่อสร้างสมัยใหม่ที่มีแผนเปิดสาขาใหม่ รวมถึงกลุ่มลูกค้าผู้ประกอบการอสังหาริมทรัพย์ได้เร่งพัฒนาโครงการที่อยู่อาศัย ทั้งบ้านเดี่ยว ทาวน์โฮมและคอนโดมิเนียมเพิ่มขึ้น โดยเฉพาะกลุ่มผู้ประกอบการชั้นนำที่อยู่ในตลาดหลักทรัพย์ฯ ซึ่งส่วนใหญ่เป็นลูกค้าของ DRT ส่งผลให้มีความต้องการใช้สินค้าทั้งกลุ่มหลังคาและกลุ่มผนังเพิ่มขึ้น
ทั้งนี้ บริษัทจะนำข้อได้เปรียบเชิงการแข่งขันด้านความหลากหลายผลิตภัณฑ์ภายใต้แบรนด์ “ตราเพชร” ที่สามารถก่อสร้างบ้านได้ทั้งหลัง และการบริหาร Product Mix โดยมุ่งเพิ่มการขายสินค้าที่มีอัตราการทำกำไรต่อหน่วยที่ดีให้มากขึ้น พร้อมรักษาอัตราการเดินเครื่องจักรเฉลี่ยทั้งปีอยู่ที่ระดับ 80-90% เพื่อบริหารจัดการความเสี่ยงด้านต้นทุนการผลิตที่ยังทรงตัวในระดับสูง โดยคงเป้าหมายรักษาอัตราการทำกำไรขั้นต้นเฉลี่ย 27-29%